钦定古今图书集成/明伦汇编/官常典/第285卷 > 贾谊新书 > 何昌㝢
## 钦定古今图书集成/明伦汇编/官常典/第285卷 > 贾谊新书 > 何昌㝢

按《南齐书》本传：“昌㝢字俨望，庐江灊人也。祖叔度，吴
郡太守。父修之，太常。昌㝢少而淹厚，为伯父司空尚
之所遇。宋建安王休仁为扬州，辟昌㝢州主簿。迁司
徒行参军、太傅五官、司徒东阁祭酒，尚书仪曹郎。建
平王景素为征北、南徐州，昌㝢又为府主簿，以风素
见重。母老求禄，出为湘东太守，加秩千石，为太祖骠”
骑功曹昌㝢在郡，景素被诛昌㝢痛之至是启太祖
曰：“㐲寻故建平王因心自远忠孝基性，徽、和之誉早
布国言；胜、素之情夙洽民听。世祖绸缪，太宗眷异，朝
中贵人，野外贱士虽闻见有殊，谁不悉斯事者！元徽
之间政关群小，构扇异端，共令倾覆殷勤之非，古人
所悼况苍梧将季，能无衒惑，一年之”中，藉者再三，有
必颠之危，无暂立之安。行路寒心，往来跼蹐。而王夷
虑坦然，委之天命。惟谦性敬，专城奉国，闺无执戟之
卫，门阙衣介之夫。此五尺童子所见，不假阔曲言也。
一沦疑似，身名顿灭，冤结渊泉，酷贯穹昊。时经隆替，
岁改三元，旷荡之惠亟申，被枉之泽未流。俱沐温光，
独酸霜露。明公辅天“地之施，散云雨之润，物无巨细，
咸被庆渥。若今日不蒙照涤，则为万代冤魂昌㝢，非
敢慕慷慨之士，激扬当世，实义切于心，痛入骨髓，沥
肠纾愤，仰希神照，辨明枉直，亮王素行，使还名帝籍，
归灵旧茔，死而不泯，岂忘德于黄墟，分躯碎首，不足
上谢。”又《与司空褚渊书》曰：“天下之可哀者有数，而埋
冤于黄泉者为甚焉。”何者？百年之寿，同于朝露，挥忽
去留，宁足道哉！政欲阖棺之日，不陨令名，竹帛传芳
烈，钟石纪清英。是以昔贤甘心于死所者也。若怀忠
抱义，而负枉冥冥之下，时主未之矜，卿相不为言，良
史濡翰，将被以恶名，岂不痛哉！窃寻故建平王，地属
亲贤，德居宗望，道心惟冲，睿性天峻，散情风云，不以
尘务婴衿；明发怀古，惟以琴书娱志。言忠孝，行惇慎，
二公之所深鉴也。前者阮扬连党，构此纷纭，虽被明
于朝贵，愈结怨于群丑。觇察继踪，疑防重著，小人在
朝，《诗史》所叹。〈少一句〉清识饮涕。王每永言终日，气泪交
横，既推信以期物，故日去其备卫，朱门萧条，示存典
刑而已。求解徐州，以避北门要任；苦乞会稽，贪处东
瓯闲务。此并彰于事迹，与公道味相求，期心有素。方
共经营家国，劬劳王室，何图时不与我，契阔屯昏，忠
诚弗亮，罹此百殃。岁朔亟流，已经四载。皇帝惟新，人
占天泽，而幽然深“酷，未蒙照明，封殡卑杂，穷魂莫寄，
昭穆不序，松柏无行，事伤行路，痛结幽显。吾等叩心
泣血，寔有望于圣时。公以德佐世，欲物得其所，岂可
令建平王枉直不分邪？”田叔不言梁事，袁丝谏止淮
南，以两国舋祸，尚回帝意，岂非亲亲之义，宁从敦厚，
而今疑以未辨，为世大戮，若使王心迹得申，亦示海
内“理冤枉，明是非，存亡国，继绝世，周汉之通典，有国
之所急也。昔叔向之理，恃祁大夫而获亮；戾太子之
冤，资车丞相而见察。幽灵有知，岂不眷眷于明。顾碎
首抽胁，自谓不殒。”渊答曰：“追风古人，良以嘉叹。但事
既昭晦，理有逆从，建平初阻，元徽未悖，专欲委咎阮、
杨，弥所致疑。于时正亦谬参此机，若审如高论，其愧
特深。”太祖嘉其义，转为记室，迁司徒左西太尉户曹
属，中书郎王俭卫军长史。俭谓昌㝢曰：“后任朝事者，
非卿而谁。”永明元年，竟陵王子良表置文学官，以昌
㝢为竟陵王文学，以清信相得，意好甚厚。转扬州别
驾，豫章王又善之。迁太子中庶子，出为临川内史。除
庐陵王中军长史，未拜，复为太子中庶子，领屯骑校
尉。迁吏部郎，转侍中。临海王昭秀为荆州，以昌㝢为
西中郎长史、辅国将军、南郡太守，行荆州事。明帝遣
徐元庆西上，害蕃镇诸王，元庆至荆州，欲以便宜从
事。昌㝢曰：“仆受朝廷意寄，翼辅外蕃，何容以殿下付
君一介之使？若朝廷必须殿下还，当更听后旨。”昭秀
以此得还京师。建武二年，为侍中，领长水校尉，转吏
部尚书，复为侍中，领骁骑将军。四年，卒，年五十一，赠
太常，谥简子。昌㝢不杂交游，通和汎爱，历郡皆清白，
士君子多称之。